Lesersbrief: Veiligheid op plaseKallie du Plessis. Foto: Verskaf. Kallie du Plessis van Vanderbijlpark skryf: Ek werk steeds in die landboubedryf en kry nog steeds met baie van Noordwes se boere te doen en weet van hulle swaarkry die afgelope jare met die droogtes en insetkostes wat die hoogte ingeskiet het. Vir my egter is veiligheid op plase die faktor wat die meeste aandag moet geniet en boere moet alles in hulle vermoë doen om hulself en hulle geliefdes te beskerm. Veral die ouer boere is nie paraat genoeg nie en gee weinig of geen aandag aan veiligheid. Verlede week is ŉ bejaarde egpaar wreed aangerand op hul plaas. Die man het uitgegaan om mak tarentale te voer en die boosdoeners het hom ingewag. Ek lees nêrens van honde wat geblaf het of alarms wat afgegaan het om die paar te waarsku dat hulle plaas betree is nie. Nog minder lees ek van radioverbinding met bure of paniekknoppies wat hulle kon aktiveer nie. Daar is nie sprake daarvan dat ŉ mens deesdae veilig is op plase nie. Ons in die dorpe en stede is ook nie veilig nie. Almal op plase moet hul honde snags binne laat slaap. Kwaaddoeners sal twee keer dink as hulle hoor daar is honde in ŉ plaashuis. ŉ Mens moet doen wat jy kan binne jou finansiële vermoë, maar mens kan nie níks doen nie. Ons wat van die boere afhanklik is vir ons voortbestaan, geldelik maar ook vir kos op ons tafels, wil ŉ beroep op boere doen om die aanslag teen hulle af te weer: Word paraat, wees veilig, sover dit menslik moontlik is. Alles in Suid-Afrika is besig om met rampspoedige gevolge ten gronde te gaan en ons regering gee nie ŉ duit om vir die boer van vandag nie. Ons moet almal saam veg vir Suid-Afrika se boere, maar intussen moet julle die grensdrade om julle huise hoog span, julle honde binne laat slaap, radiokontak met bure hê, paniekknoppies kan aktiveer ensovoorts. Ons is saam met julle in die stryd. Ons voortbestaan hang ten nouste af met wat julle vermag daar op die plase, en ons bid vir julle!